b'\n_START_ARTICLE_\nCarsten Jensen\n_START_PARAGRAPH_\nCarsten Jensen (s. 24. hein\xc3\xa4kuuta 1952 Marstal, \xc3\x86r\xc3\xb8) on tanskalainen kirjailija, journalisti ja yhteiskuntakriitikko._NEWLINE_Jensen valmistui K\xc3\xb6\xc3\xb6penhaminan yliopistosta kirjallisuustieteen maisteriksi vuonna 1981. H\xc3\xa4n tuli 80-luvulla tunnetuksi Politiken-lehdess\xc3\xa4 julkaistuista yhteiskuntakriittisist\xc3\xa4 esseist\xc3\xa4\xc3\xa4n, artikkeleistaan ja reportaaseistaan. H\xc3\xa4n on ty\xc3\xb6skennellyt my\xc3\xb6s lukuisissa muissa tanskalaisissa lehdiss\xc3\xa4. Vuosina 1985-1990 h\xc3\xa4n toimi Fredag-aikakauslehden p\xc3\xa4\xc3\xa4toimittajana._NEWLINE_Vuonna 1997 Jensen sai kirjakauppiaiden jakaman Boghandlernes Gyldne Laurb\xc3\xa6r -palkinnon matkakertomuksestaan Jeg har set verden begynde._NEWLINE_Vuonna 2001 Etel\xc3\xa4-Tanskan yliopiston humanistinen tiedekunta my\xc3\xb6nsi Jensenille kulttuurianalyysin dosentin arvon ja vuosina 2000 \xe2\x80\x93 2003 Jensen toimi yhten\xc3\xa4 Tanskan ammatillisen keskusj\xc3\xa4rjest\xc3\xb6n perustaman \xe2\x80\x9dkulttuuristen viisaiden miesten neuvoston\xe2\x80\x9d j\xc3\xa4senen\xc3\xa4. Vuonna 2004 h\xc3\xa4n tuli tunnetuksi my\xc3\xb6s "Vis Hvad Du Kan"-kykyjenetsint\xc3\xa4ohjelman tuomarina._NEWLINE_Jensen voitti radiokanava P2:n romaanipalkinnon 2007 teoksellaan Vi, de druknede (suom. Me hukkuneet, 2009). T\xc3\xa4st\xc3\xa4 romaanistaan h\xc3\xa4n sai my\xc3\xb6s Danske Bankin 300\xe2\x80\xaf000 tanskan kruunun arvoisen kirjallisuuspalkinnon. Me hukkuneet on historiallinen romaani, joka kuvaa kirjailijan kotikaupunkia Marstalia vuosina 1848 \xe2\x80\x93 1945, jolloin kaupunki oli merkitt\xc3\xa4v\xc3\xa4 paikka Tanskan merenkululle.\xc2\xa0_NEWLINE_Jensen vastaanotti vuonna 2010 Olof Palme \xe2\x80\x93palkinnon, koska h\xc3\xa4n oli "sanoilla ja teoilla taistellut heikkojen ja sorrettujen puolesta sek\xc3\xa4 kotimaassaan ett\xc3\xa4 ulkomailla".\xc2\xa0Samana vuonna h\xc3\xa4n otti vastaan my\xc3\xb6s "Ebbe Kl\xc3\xb8vedal Reichin demokratiakapulan". Viestikapula annetaan vuoden ajaksi henkil\xc3\xb6lle, joka toiminnallaan jatkuvasti pyrkii edist\xc3\xa4m\xc3\xa4\xc3\xa4n demokratiaa._NEWLINE_Vuodesta 2012 l\xc3\xa4htien Jensen on vastaanottanut Tanskan valtion jakamaa elinik\xc3\xa4ist\xc3\xa4 taiteilija-apurahaa._NEWLINE_Jensen asuu yhdess\xc3\xa4 kirjailija Liz Jensenin kanssa. H\xc3\xa4nell\xc3\xa4 on yksi tyt\xc3\xa4r aiemmasta avioliitosta.\xc2\xa0\xc2\xa0 \xc2\xa0'